РЕГЛАМЕНТ (ЕО) № 1274/2007 НА КОМИСИЯТА
от 29 октомври 2007 година
за изменение на Регламент (ЕО) № 2104/2004 за установяване на подробни правила за прилагането на Регламент (ЕО) № 639/2004 на Съвета относно управлението на риболовни флоти, регистрирани в най-отдалечените райони на Общността
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на Общата политика в областта на рибарството (1), и по-специално член 11, параграф 5 от него,
като взе предвид Регламент (ЕО) № 639/2004 на Съвета от 30 март 2004 г. относно управлението на риболовни флоти, регистрирани в най-отдалечените райони на Общността (2), и по-специално член 1, параграф 2 и член 4, параграф 3 от него,
като има предвид, че:
(1)
В заявлението относно най-отдалечените райони, което Съветът и Комисията направиха съвместно на заседанието на Съвета по въпросите на рибарството на 27 юли 2006 г (3), се подчертава необходимостта от целесъобразни мерки за осигуряване на устойчивото развитие на сектор „Рибарство“ в тези райони. Тези мерки трябва да вземат под внимание особеностите на риболовните дейности в съответните зони. Освен това при тяхното приемане трябва да се вземе предвид провеждащото се проучване по тази тема, както и оценката на Научния, технически и икономически комитет по рибарство (НТИКР) относно състоянието на рибните ресурси в най-отдалечените райони.
(2)
Вследствие на това заявление Франция и Португалия приеха планове за развитие на Гваделупа, Мартиника, Френска Гвиана, Реюнион и Азорските острови. На пленарното си заседание през април 2007 г. НТИКР даде оценка на въздействието на тези планове върху рибните ресурси.
(3)
В същото време на Комисията бе предоставена допълнителна информация относно предложени узаконявания, отнасящи се до значителен брой кораби, които са извършвали риболовни дейности преди 31 декември 2006 г. и продължават да са активни в най-отдалечените райони, без да са вписани в регистъра на флотата на Общността. Такива узаконявания трябва да бъдат разглеждани като разширение на плановете за развитие.
(4)
Плановете за развитие допринасят за устойчивото развитие на сектор „Рибарство“ в най-отдалечените райони. В този контекст референтните равнища за някои регистрирани в най-отдалечените райони флоти следва да бъдат преразгледани. Следователно Регламент (ЕО) № 2104/2004 на Комисията (4) следва да бъде съответно изменен.
(5)
Мерките, предвидени в настоящия регламент, са в съответствие със становището на Управителния комитет по рибарство и аквакултури,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕО) № 2104/2004 се заменя с текста в приложението към настоящия регламент.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 29 октомври 2007 година.